Gaan Biles verder deelneem? | Netwerk24
Gaan Biles verder deelneem?
27 Julie 2021 17:35
Simone Biles misreken haar met haar rotasie in die spronge in Dinsdag se spankompetisie. Sy het ongemaklik geland. Foto: Getty Images
"Ná die vertoning wat ek gelewer het, wou ek net nie aangaan nie," het die 24-jarige Biles oor haar onttrekking gesê.
Volgens haar is sy onseker of sy Donderdag aan die veelsydige kompetisie gaan deelneem.
Daar is verwag dat die Amerikaners hul goue medalje van die Rio-Spele sou behou, maar hul kroon het reeds Sondag gewankel toe hulle in die kwalifisering gesukkel het.
Biles het voor die Spele haar visier gehad op 'n rekordgetal van ses goue medaljes nadat sy in 2016 goues gewen het.
Haar eerste rotasie in die spronge was heeltemal foutief en sy het 'n lae telling van 13.766 behaal.
Voordat die ongelyke brug-roetine begin het, het die letter "R" langs die Amerikaner se naam op die deelnemerslys verskyn, wat aangedui het dat sy uitgetree het en nie verder sou deelneem nie.
Haar onttrekking het opslae gemaak en selfs haar spanmaats was verbaas.
Simone Biles word ná haar onttrekking getroos. Foto: Getty Images
VSA Gimnastiek het aanvanklik gesê hul ster-gimnas het 'n "mediese kwessie" en sy sal daagliks ondersoek word voordat sy verder mag deelneem.
Toe Biles later gevra is of sy beseer is, het sy gesê "nee, net my trots het seergekry".
Daar was reeds vroeër tekens dat die ster-gimnas sukkel om aan haar eie hoë standaarde te voldoen.
Sy was in Junie ná 'n teleurstellende vertoning in die Amerikaanse proewe in trane.
In Tokio het die druk verder opgelaai en sy het Sondagaand ná 'n oninspirerende vertoning op Instagram geskryf dit voel asof die hele wêreld op haar skouers rus.
Dinsdag het sy gesê sy moet na haar geestelike welstand omsien.
"Ons moet ons siel en liggaam beskerm, en nie net doen wat die wêreld wil hê ons moet doen nie," het Biles gesê.
Ses goues is nou buite Biles se bereik, maar sy kan steeds die rekord van nege ewenaar wat die Russiese gimnas Larisa Latynina op drie Spele opgestel het – in 1956 in Melbourne, in Rome in 1960 en in 1964 in Tokio.
• Die Amerikaanse swemmer Michael Phelps is met 23 goues die suksesvolste Olimpiër van alle tye.
Die swemmer Mark Spitz en die atlete Paavo Nurmi en Carl Lewis spog met nege goue medaljes elk. – Reuters